

REPUBLIKA HRVATSKA

VUKOVARSKO - SRIJEMSKA ŽUPANIJA

OPĆINA TRPINJA

**OPĆINSKO VIJEĆE**

KLASA: 410-01/25-01/01

URBROJ: 2196-29-01-25-2

U Trpinji, dana 11. prosinca 2025. godine

Na temelju članka 35. stavka 1. točka 2. Zakona o lokalnoj i područnoj (regionalnoj) samoupravi („Narodne novine“, br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 42. stavka 1. Zakona o lokalnim porezima („Narodne novine“, br. 115/16, 101/17, 114/22, 114/23 i 152/24) i članka 31. Statuta Općine Trpinja („Službeni vjesnik“ Vukovarsko-srijemske županije, broj 11/13, 3/18, 3/20 i 4/21), Općinsko vijeće Općine Trpinja, na 3. sjednici održanoj dana 11. prosinca 2025. godine, donosi

**ODLUKU**

**O POREZIMA OPĆINE TRPINJA**

Članak 1.

Ovom Odlukom utvrđuju se porezi koji pripadaju Općini Trpinja, kao i visina tih poreza i druga pitanja bitna za njihovo utvrđivanje i naplatu.

Članak 2.

​ Porezi Općine Trpinja su:

1. porez na nekretnine

2. porez na potrošnju

Članak 3.

Porez na nekretnine plaća se godišnje u visini od 0,60 eura/m2 korisne površine nekretnine.

Članak 4.

Obveznik plaćanja poreza na nekretnine iz članka 3. ove Odluke je svaka fizička i pravna osoba koja posjeduje nekretninu na području Općine Trpinja.

Članak 5.

Poslove utvrđivanja, evidentiranja, nadzora, naplate i ovrhe radi naplate poreza na nekretnine obavlja Ministarstvo financija, Porezna uprava, Područni ured Vukovar.

Članak 6.

Stopa poreza na potrošnju iznosi 1% mjesečno i plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Općine Trpinja.

Članak 7.

Obveznik poreza na potrošnju iz članka 6. ove Odluke je svaka fizička i pravna osoba koja pruža ugostiteljske usluge u ugostiteljskim objektima koji se nalaze području Općine Trpinja.

Članak 8.

Osnovica za porez na potrošnju iz članka 6. ove Odluke je prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

Članak 9.

Porez na potrošnju iskazuje se na Obrascu PP-MI-PO i predaje do 20. dana u mjesecu za prethodni mjesec. Obračunati porez na potrošnju alkoholnih pića, prirodnih vina, specijalnih vina, piva i bezalkoholnih pića obveznik poreza plaća do posljednjeg dana u mjesecu za prethodni mjesec.

Članak 10.

Poslove utvrđivanja, evidentiranja, nadzora, naplate i ovrhe radi naplate poreza na potrošnju obavlja Ministarstvo financija, Porezna uprava, Područni ured Vukovar.

Članak 11.

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknadu koja pripada Ministarstvu financija, Poreznoj upravi u iznosu od 5% od ukupno uplaćenih prihoda, obračuna i uplati u državni proračun do zadnjeg dana u mjesecu za protekli mjesec.

Članak 12.

​ Postupci utvrđivanja poreza započeti po odredbama Odluke o porezima Općine Trpinja („Službeni vjesnik“ Vukovarsko-srijemske županije, broj 2/17 i 17/17), koji nisu dovršeni do stupanja na snagu ove Odluke, dovršit će se prema odredbama Odluke o porezima Općine Trpinja („Službeni vjesnik“ Vukovarsko-srijemske županije, broj 2/17 i 17/17).

Članak 13.

Danom stupanja na snagu ove Odluke, prestaje važiti Odluka o porezima Općine Trpinja („Službeni vjesnik“ Vukovarsko-srijemske županije, broj 2/17 i 17/17).

Članak 14.

Ova Odluka objavit će se u „Službenom vjesniku Vukovarsko-srijemske županije“, a stupa na snagu s danom 01. siječnja 2026. godine.

PREDSJEDNIK OPĆINSKOG VIJEĆA

Slobodan Ristanić