

REPUBLIKA HRVATSKA

VUKOVARSKO - SRIJEMSKA ŽUPANIJA

OPĆINA TRPINJA

**OPĆINSKO VIJEĆE**

KLASA: 230-01/25-01/02

URBROJ: 2196-29-01-25-2

U Trpinji, dana 11. prosinca 2025. godine

Na temelju članka 5. stavak 1. Zakona o kulturnim vijećima i financiranju javnih potreba u kulturi („Narodne novine“ broj 83/22) te članka 31. stavka 1. točke 21. Statuta Općine Trpinja („Službeni vjesnik“ Vukovarsko-srijemske županije broj 11/13, 3/18, 3/20 i 4/21) Općinsko vijeće Općine Trpinja , na 3. sjednici održanoj dana 11. prosinca 2025. godine, donosi

**PROGRAM**

**JAVNIH POTREBA U KULTURI ZA 2026. GODINU**

Članak 1.

Sukladno članku 5. stavak 1. Zakona o kulturnim vijećima i financiranju javnih potreba u kulturi („Narodne novine“ broj 83/22, dalje u tekstu: Zakon), predstavničko tijelo jedinice lokalne i područne (regionalne) samouprave programom utvrđuje javne potrebe u kulturi na temelju svojih interesa, u skladu s člankom 4. navedenog Zakona. Nadalje, člankom 4. Zakona detaljnije su uređena područja i djelatnosti financiranja javnih potreba u kulturi. Između ostalih u navedenim odredbama navode se udruge kao nositelji kulturnih djelatnosti te kulturno-umjetnički amaterizam kao područje financiranja.

Članak 2.

Osnovni ciljevi Programa javnih potreba u kulturi na području Općine Trpinja, koji se financira sredstvima općinskog proračuna su:

* poticanje i promicanje kulture i umjetničkog izražavanja,
* uključivanje djece i mladih u svekoliki kulturni život te razvijanje njihove kreativnosti,
* uključivanje što većeg broja stanovništva u aktivnosti značajne za kulturno stvaralaštvo,
* očuvanje kulturne baštine te
* kroz sve navedeno promicanje kulture nenasilja, tolerancije, društvene raznolikosti i uključenosti.

Ostvarenje ovih ciljeva postiže se programskim mjerilima, u okvirima proračunskih mogućnosti.

Navedena mjerila osiguravaju podršku onim subjektima koji su u fazi izrade Programa prisutniji u promicanju kulturnog života, ali se ne zanemaruje niti stvaranje široke kvalitativne osnove, kao temelja buduće kvalitete kulturnog života na području Općine.

Članak 3.

Poseban značaj u razvitku i promicanju kulturnog života na lokalnim razinama, pa tako i na području Općine Trpinja, imaju udruge kulturno umjetničkog amaterizma, kao rezultat slobodnog i organiziranog udruživanja građana s ciljem realizacije određenih zajedničkih interesa i programa s područja kulture.

Funkcija takvih udruga u kulturi je kreativno korištenje slobodnog vremena članova, amaterskim bavljenjem umjetnošću na području folklorne, dramske, plesne ili likovne djelatnosti, njihovog održivog razvoja te očuvanja kulturne baštine nacionalnih manjina.

O provedbi programa javnih potreba i utrošku sredstava navedene udruge će izvještavati Općinu u rokovima propisani posebnim propisima i aktima.

U okviru navedenih javnih potreba u kulturi, realizacija Programa javnih potreba u kulturi na području Općine Trpinja za 2026. godinu predlaže se kroz sljedeće programsko područje:

**Razvojni programi kroz djelovanje i redovan rad udruga kulturno-umjetničkog amaterizma na području Općine Trpinja**

Udruge kulturno-umjetničkog amaterizma na području Općine Trpinja doprinose razvoju kulture i kulturno-umjetničkog stvaralaštva te kulturne uključenosti i raznolikosti kroz svoje redovne aktivnosti te kroz organiziranje i provođenje različitih kulturnih manifestacija.

Za redovan rad navedenih udruga, za njihove redovne godišnje aktivnosti i programe, kao vid podrške njihovom institucionalnom i organizacijskom razvoju te njihovoj održivosti, osiguravaju se sredstva u Proračunu Općine Trpinja.

Razvojni programi u kulturi kroz podršku institucionalnom i organizacijskom razvoju udruga kulturno-umjetničkog amaterizma na području Općine Trpinja, realizirat će se natječajem, kada će prijavitelji programa/projekata elaborirati svoje programe/projekte za 2026. god. te će nadležno tijelo utvrditi programe koji su zadovoljili natječajne uvjete, na temelju rezultata provedenog natječaja, a sve u okviru planiranih i ukupno raspoloživih sredstava za ovu namjenu. Na taj način predmetnim udrugama omogućit će se stabilan izvor sufinanciranja dijela njihovih programa vezanih za njihov redovan rad.

|  |  |  |  |  |
| --- | --- | --- | --- | --- |
| Red. broj | **KORISNICI SUFINANCIRANJA** | **IZNOSI SUFINANCIRANJA IZ PRORAČUNA OPĆINE TRPINJA ZA REDOVAN RAD KORISNIKA U EURIMA** | | **UKUPNO PLANIRANA SREDSTAVA U PRORAČUNU ZA JAVNE POTREBE U KULTURI U 2026. GODINI U EURIMA** |
| **Minimalan iznos** sufinanciranja po korisniku | **Maksimalan iznos** sufinanciranja po korisniku |
| 1. | **Kulturno-umjetnička društva** | **2.000,00** | **15.000,00** | **50.000,00** |

Članak 4.

U postojećoj gospodarskoj situaciji, proračunska sredstva i dalje su značajan dio financiranja ukupnog kulturnog djelovanja na području Općine Trpinja, kroz Program javnih potreba u kulturi.

Poticanjem kulturnog stvaralaštva, društvene uključenosti, a posebno uključivanjem što većeg broja djece i mladeži u aktivnosti s područja kulture (folklorne, dramske, plesne ili likovne umjetnosti, očuvanja kulturne baštine nacionalnih manjina) kao osnovne zadaće u 2026. godini, stvaraju se uvjeti za budući razvoj kulturnog života na području Općine Trpinja.

Za ostvarivanje postavljenih programskih ciljeva bitna su dva osnovna zadatka:

* podrška udrugama kulturno-umjetničkog amaterizma u njihovom aktivnostima u promicanju kulture, kulturnog stvaralaštva i očuvanja kulturne baštine,
* poticanje uključivanja što većeg broja građana u različite kulturne aktivnosti i zbivanja.

Nakon provedenog javnog poziva/natječaja potpisat će se sa korisnicima ugovori o sufinanciranju, kao nositeljima programa javnih potreba u kulturi, sve u okviru planiranih i raspoloživih sredstva u Proračunu Općine Trpinja za 2026. godinu.

Cilj očuvanja stečene pozicije jakih sudionika kulturnog životna na području Općine Trpinja za udruge kulturno-umjetničkog amaterizma, nastojat će se postići sufinanciranjem njihovih programa u sklopu ugovora kojim će se definirati međusobni odnosi te će tako udrugama kulturno-umjetničkog amaterizma biti omogućeno da stabilnim izvorom financiranja dijela svojih programa mogu i dalje planirati aktivnosti, koje će osiguravati kvalitetu njihovog djelovanja značajnog za lokalnu zajednicu.

Članak 5.

Ovaj Program stupa na snagu 8 (osam) dana od dana objave u „Službenom vjesniku“ Vukovarsko-srijemske županije, a primjenjuje se od 1. siječnja 2026. godine.

### 

### PREDSJEDNIK OPĆINSKOG VIJEĆA

#### Slobodan Ristanić