

REPUBLIKA HRVATSKA

VUKOVARSKO - SRIJEMSKA ŽUPANIJA

OPĆINA TRPINJA

**OPĆINSKO VIJEĆE**

KLASA: 230-01/25-01/01

URBROJ: 2196-29-01-25-2

U Trpinji, dana 11. prosinca 2025. godine

Na temelju članka 75. stavka 1. i 3. Zakona o sportu („Narodne novine“ broj 141/22) i članka 31. stavka 1. točke 21. Statuta Općine Trpinja („Službeni vjesnik“ Vukovarsko-srijemske županije broj 11/13, 3/18, 3/20 i 4/21) Općinsko vijeće Općine Trpinja, na 3. sjednici održanoj dana 11. prosinca 2025. godine, donosi

**PROGRAM**

**JAVNIH POTREBA U SPORTU ZA 2026. GODINU**

Članak 1.

Člankom 75. stavcima 1. i 3. Zakona o sportu („Narodne novine“ broj 141/22, dalje u tekstu: Zakon o sportu) propisano je kako odluku o korištenju sredstava za financiranje javnih potreba u sportu na razini lokalne odnosno područne (regionalne) samouprave donosi predstavničko tijelo jedinice lokalne i područne (regionalne) samouprave te nadalje kako predstavničko tijelo jedinice lokalne i područne (regionalne) samouprave donosi godišnji program javnih potreba u sportu.

Slijedom navedenoga, Općina Trpinja sredstvima iz godišnjeg proračuna sufinancira sportsku djelatnost te Programom javnih potreba u sportu iskazuje svoj doprinos sportskoj djelatnosti kao djelatnosti od značaja za jedinicu lokalne samouprave.

Naime, sport pridonosi zdravom životu građana, odgoju i obrazovanju te gospodarskom razvoju društva, a činitelj je humanih odnosa među ljudima. Bavljenje sportom, predstavljanje na sportskim priredbama i postizanje vrhunskih sportskih rezultata osnovni su motivi ulaganja u sport za svaku naprednu sredinu.

Sportska djelatnost od osobitog je interesa za Republiku Hrvatsku, a time i za Općinu Trpinja. Dosadašnje djelovanje Općine Trpinja kroz promicanje i podršku sportu na svom području, stvara obvezu daljnjeg partnerstva i suradnje općinskih struktura i sustava sporta radi unapređenju sportskih programa i aktivnosti u ovoj značajnoj društvenoj djelatnosti.

Članak 2.

Osnovni ciljevi Programa javnih potreba u sportu Općine Trpinja, koji se financira sredstvima općinskog proračuna su:

* **ulaganje u razvoj mlađih sportaša** radi stvaranja široke kvalitativne osnove kao uvjeta daljnjega napretka, odnosno očuvanja dostignute razine kvalitete sporta na području Općine,
* **dostizanje** **vrhunske sportske kvalitete** koja potiče razvoj sporta i doprinosi ugledu Općine,
* **poticanje uključivanja u sport** što većeg broja građana.

Ostvarenje ovih ciljeva, kojima treba dodati i skrb o svim sportskim objektima Općine Trpinja, postiže se programskim mjerilima, u okvirima proračunskih mogućnosti. Navedena mjerila osiguravaju podršku onim segmentima sporta koji su u fazi izrade Programa prisutniji u promicanju općinskog sporta, ali se ne zanemaruje niti stvaranje široke kvalitativne osnove, kao temelja buduće kvalitete sportskih djelatnosti.

Članak 3.

Sukladno članku 75. stavak 2. Zakona o sportu, javne potrebe u sportu za koje se sredstva osiguravaju iz proračuna jedinica lokalne i područne (regionalne) samouprave su:

* poticanje razvoja i promocija sporta,
* provođenje sportskih aktivnosti djece, mladeži i studenata,
* djelovanje sportskih udruga, sportskih zajednica i sportskih saveza,
* sportska priprema, domaća i međunarodna natjecanja te opća i posebna zdravstvena zaštita sportaša,
* školovanje i osposobljavanje stručnog kadra u sportu,
* zapošljavanje osoba za obavljanje stručnih poslova u sportu,
* sportska stipendija,
* sportsko-rekreativne aktivnosti građana,
* sportske aktivnosti djece s teškoćama u razvoju te parasportaša i gluhih sportaša,
* planiranje, izgradnja, održavanje i korištenje sportskih građevina značajnih za jedinicu lokalne i područne (regionalne) samouprave.

Sukladno članku 75. stavku 5. Zakona o sportu, ako na području jedinice lokalne i područne (regionalne) samouprave nije osnovana sportska zajednica ili školski te akademski sportski savez, o provođenju programa javnih potreba odlučuje jedinica lokalne i područne (regionalne) samouprave, sukladno navedenom zakonu i općim aktima jedinica lokalne i područne (regionalne) samouprave, dok tijelo jedinica lokalne i područne (regionalne) samouprave nadležno za sport prati i nadzire izvršenje programa financiranja javnih potreba u sportu i prati korištenje i utrošak sredstava za te programe.

O provedbi programa javnih potreba i utrošku sredstava sportske udruge dužne su izvještavati Općinu Trpinja u rokovima propisanim posebnim propisima.

U okviru navedenih javnih potreba u sportu, realizacija Programa javnih potreba u sportu Općine Trpinja za 2026. predlaže se kroz sljedeće programsko područje:

**Razvojni programi kroz djelovanje i redovan rad sportskih udruga na području Općine Trpinja**

Sportske udruge na području Općine Trpinja doprinose razvoju sportske djelatnosti te promiču sport kroz svoje redovne aktivnosti te kroz organiziranje i provođenje različitih natjecanja. Za redovan rad sportskih udruga, njihove redovne godišnje aktivnosti i programe, kao vid podrške njihovom institucionalnom i organizacijskom razvoju te njihovoj održivosti, osiguravaju se sredstva u Proračunu Općine Trpinja.Razvojni programi sporta kroz podršku institucionalnom i organizacijskom razvoju sportskih udruga na području Općine Trpinja realizirat će se javnim natječajem, kada će prijavitelji programa/projekata morati elaborirati svoje programe/projekte za 2026. godinu te će nadležno tijelo utvrditi programe koji su zadovoljili natječajne uvjete, na temelju rezultata provedenog natječaja, a sve u okviru planiranih i ukupno raspoloživih sredstava za ovu namjenu. Na taj način sportskim udrugama omogućit će se stabilan izvor financiranja dijela njihovim programa vezanim za njihov redovan rad.

|  |  |  |  |  |
| --- | --- | --- | --- | --- |
| Red. broj | **SPORT** | **IZNOSI SUFINANCIRANJA IZ PRORAČUNA OPĆINE TRPINJA ZA REDOVAN RAD KORISNIKA U EURIMA** | | **UKUPNO PLANIRANA SREDSTAVA U PRORAČUNU ZA JAVNE POTREBE U SPORTU U 2026. GODINI U EURIMA** |
| **Minimalan iznos** sufinanciranja po korisniku | **Maksimalan iznos** sufinanciranja po korisniku |
| 1. | **NOGOMET** | 10.000,00 | 30.000,00 | **135.000,00** |
| 2. | **ŠAH** | 5.000,00 | 15.000,00 |
| 3. | **LOV** | 500,00 | 2.000,00 |

Članak 4.

U postojećoj gospodarskoj situaciji, proračunska sredstva i dalje su značajan dio financiranja ukupnog sporta na području Općine Trpinja, kroz Program javnih potreba u sportu Općine Trpinja.

Poticanjem masovnosti u sportu i posebno uključivanjem što većeg broja djece i mladeži, kao osnovne zadaće u 2026. godini, stvaraju se uvjeti za budući razvoj sporta. To znači da treba poduzeti sve kako bi se sačuvala i novim uspjesima unaprijedila postojeća sportska pozicija Općine Trpinja.

Za ostvarivanje postavljenih programskih ciljeva bitna su tri osnovna zadatka:

* podrška sportskoj aktivnosti djece i mladeži,
* podrška sportskim klubovima, selekcijama i pojedincima, koji su pravo sportsko lice Općine Trpinja i koji promicanjem sporta doprinose njegovu razvoju,
* poticanje uključivanja u sport što većeg broja građana.

Nakon provedenog javnog poziva/natječaja potpisat će se sa korisnicima ugovori o sufinanciranju, kao nositeljima programa javnih potreba u sportu, a u okviru planiranih i raspoloživih sredstva u Proračunu Općine Trpinja za 2026. godinu. Očuvanje pozicije kvalitetnih sportskih kolektiva, nositelja sportske kvalitete u svojim sportovima na području Općine Trpinja, nastojat će se postići sufinanciranjem njihovih programa u sklopu ugovora kojim će se definirati međusobni odnosi. Tako je sportskim udrugama omogućeno da stabilnim izvorom financiranja dijela svojih programa mogu i dalje planirati aktivnosti, koje će im osiguravati vrhunsku sportsku kvalitetu na lokalnom i nacionalnom planu.

Članak 5.

Ovaj Program stupa na snagu 8 (osam) dana od dana objave u „Službenom vjesniku“ Vukovarsko-srijemske županije, a primjenjuje se od 1. siječnja 2026. godine.

### 

### PREDSJEDNIK OPĆINSKOG VIJEĆA

#### Slobodan Ristanić