

REPUBLIKA HRVATSKA

VUKOVARSKO - SRIJEMSKA ŽUPANIJA

OPĆINA TRPINJA

**OPĆINSKO VIJEĆE**

KLASA: 230-01/25-01/03

URBROJ: 2196-29-01-25-2

U Trpinji, dana 11. prosinca 2025. godine

Na temelju članka 32. stavak 1. Zakona o udrugama („Narodne novine“, broj 74/14, 70/17, 98/19 i 151/22) i članka 31. stavka 1. točke 21. Statuta Općine Trpinja („Službeni vjesnik“ Vukovarsko-srijemske županije, broj 11/13, 3/18, 3/20 i 4/21), Općinsko vijeće općine Trpinja, na 3. sjednici održanoj dana 11. prosinca 2025. godine, donosi

**PROGRAM**

**JAVNIH POTREBA ZA OSTALE UDRUGE OD POSEBNOG INTERESA**

**ZA OPĆINU TRPINJA ZA 2026. GODINU**

Članak 1.

Člankom 32. stavkom 1. Zakona o udrugama („Narodne novine“, broj 74/14, 70/17, 98/19 i 151/22, dalje u tekstu: Zakon o udrugama) propisano je da se programi i projekti od interesa za opće dobro u Republici Hrvatskoj koje provode udruge mogu se financirati iz državnog proračuna, proračuna jedinica lokalne i područne (regionalne) samouprave, fondova Europske unije i drugih javnih izvora.

Nadalje, člankom 32. stavkom 3. navedenog zakona propisano je kako se programima i projektima od interesa za opće dobro, smatraju zaokruženi i tematski jasno određeni skupovi/skup aktivnosti koje su u skladu s vrednotama propisanima Ustavom Republike Hrvatske te čije provođenje kroz dugoročni ili vremenski ograničeni rok djelovanja daje vidljivu dodanu društvenu vrijednost kojom se podiže kvaliteta života pojedinca i unaprjeđuje razvoj šire društvene zajednice. Sukladno daljnjim odredbama članka 32. stavka 4. navedenog zakona, aktivnostima od interesa za opće dobro smatraju osobito aktivnosti udruga koje pridonose zaštiti i promicanju ljudskih prava, zaštiti i promicanju prava nacionalnih manjina, zaštiti i promicanju prava osoba s invaliditetom i djece s teškoćama u razvoju, starijih i nemoćnih, jednakosti i ravnopravnosti te mirotvorstvu i borbi protiv nasilja i diskriminacije, promicanju vrijednosti Domovinskog rata, zaštiti, brizi i izobrazbi djece i mladih te njihovu aktivnom sudjelovanju u društvu, prevenciji i borbi protiv svih oblika ovisnosti, razvoju demokratske političke kulture, zaštiti i promicanju prava manjinskih društvenih skupina, promicanju i razvoju volonterstva, socijalnim uslugama i humanitarnoj djelatnosti, poticanju i razvoju socijalnog poduzetništva, zaštiti prava potrošača, zaštiti okoliša i prirode i zaštiti i očuvanju kulturnih dobara, održivom razvoju, razvoju lokalne zajednice, međunarodnoj razvojnoj suradnji, zaštiti zdravlja, razvoju i promicanju znanosti, obrazovanja, cjeloživotnog učenja, kulture i umjetnosti, tehničke i informatičke kulture, sporta, dobrovoljnog vatrogastva, traganja i spašavanja te drugim aktivnostima koje se po svojoj prirodi, odnosno po posebnim propisima o financiranju javnih potreba u određenom području mogu smatrati djelovanjem od interesa za opće dobro.

Članak 2.

Osnovni ciljevi Programa javnih potreba za udruge od posebnog interesa za Općinu Trpinja, koji se financira sredstvima općinskog proračuna, su aktivnosti navedene u članku 32. stavak 4. Zakona o udrugama, kako bi se poticalo sudjelovanje što šireg kruga stanovništva u istima.

Članak 3.

Javne potrebe u sportu te javne potrebe u kulturi obuhvaćene su zasebnim programima, dok su ovim Programom javnih potreba za udruge od posebnog interesa za Općinu Trpinja za 2026. godinu obuhvaćene aktivnosti ostalih udruga koje provode ostale aktivnosti iz članka 32. stavak 4. Zakona o udrugama i to na način da se sredstva iz općinskog proračuna mogu dodijeliti istima za:

* za projekte/programe **(projektne potpore)** ili
* razvojne/institucionalne programe **(potpore za redovan rad)**

na temelju prijava na javni natječaj i rezultata javnog natječaja, sukladno uvjetima i kriterijima raspisanog javnog natječaja.

Minimalan iznos za navedena programska područja je **1.000,00 eura** po korisniku, dok je maksimalan iznos **15.000,00 eura** po korisniku.

Ukupno planirana sredstva u Proračunu Općine Trpinja za financiranje javnih potreba za udruge od posebnog interesa za Općinu Trpinja za 2026. godinu iznose **70.000,00 eura.**

Članak 4.

Kroz Program javnih potreba za udruge od posebnog interesa za Općinu Trpinja za 2026. godinu uvažava se strategijska važnost udruga u razvoju modernog i što stabilnijeg društvenog poretka, koja je razvidna kroz činjenicu da je civilni angažman preko udruga osnova povjerenja, uzajamnosti i solidarnosti kao bitnih obilježja modernih društava.

U kontinuitetu dosadašnjeg odnosa Općine Trpinja u pogledu potpore organizacijama civilnog društva koje djeluju na području Općine, ovim Programom nastoji se udrugama omogućiti održanje primjerene uloge u lokalnoj zajednici.

Članak 5.

Ovaj Program stupa na snagu 8 (osam) dana od dana objave u „Službenom vjesniku“ Vukovarsko-srijemske županije, a primjenjuje se od 1. siječnja 2026. godine.

### 

### PREDSJEDNIK OPĆINSKOG VIJEĆA

#### Slobodan Ristanić